Enrique Iglesias

Enrique Miguel Iglesias Preysler (* 8. máj 1975, Madrid, Španielsko) je španielsky spevák, skladateľ, hudobný producent a herec označovaný za kráľa latino popu.

Svoju kariéru začal v polovici 90. rokov s americko-španielskym vydavateľstvom Fonovisa Records pod menom Enrique Martinez. Neskôr si zmenil meno na Enrique Iglesias a stal sa jednou z najväčších hviezd na latinsko-americkom a hispánskom trhu v Spojených štátoch. Na prelome milénia získal úspech na tradičnom trhu a podpísal zmluvu s Universal Music Group za 68 miliónov dolárov s tým, že Universal Music Latino vydá jeho španielske albumy a Interscope Records anglické albumy. V roku 2010 zrušil zmluvu s Interscope Records a podpísal ju s Republic Records, ktoré malo vydať jeho dvojjazyčné albumy. V roku 2015, po dlhoročnej spolupráci odišiel z Universal Music Group a podpísal kontrakt so Sony Music; jeho nadcházajúce albumy v španielčine budú vydané prostredníctvom Sony Music Latin a tie v angličtine cez RCA Records.

 Detstvo a rodina 
Enrique sa narodil ako tretie a najmladšie dieťa medzinárodne slávneho speváka Julia Iglesiasa a žurnalistky Isabely Preyslerovej. Isabelina teta je herečka Neile Adamsová, prvá manželka amerického herca Steva McQueena; ich vnuk Steven R. McQueen je bratranec Enriqua z druhého kolena Vyrastal s dvomi staršími súrodencami, sestrou Chabeli a bratom Juliom.
Jeho matka je Filipínka a otec Španiel, ktorého rodina pochádza z Galície a Andalúzie. Otec má tiež portorický pôvod z matkinej strany. Enriqueho rodičia sa rozviedli v roku 1979 a ako osemročný sa odsťahoval za otcom do Miami, kde bol vo väčšom bezpečí (jeho starý otec bol totiž v Španielsku unesený). Otec Julio trávil veľa času na cestách, a tak Enriqueho vychovávala opatrovateľka Elvira Olivaresová, ktorej potom venoval svoj prvý album.

V 15-tich rokoch začína písať prvé piesne, niektoré inšpirované hudbou Rolling Stones, The Police a Dire Straits, ale aj tie vychádzajú zo španielskych tradícii. Enrique svoje hudobné pokusy pred rodinou úspešne tajil. Rok študoval na obchodnej univerzite v Miami ekonómiu; štúdium prerušil, keď sa rozhodol pre vlastnú spevácku kariéru.

 Hudobná kariéra 
V 20-tich rokoch začal vystupovať pod pseudonymom Enrique Martinez, ktorý mal údajne pricestovať zo Strednej Ameriky do Španielska. Falošnú identitu si vytvoril, aby nebol kvôli slávnemu otcovi pod paľbou kritiky. V začiatku kariéry mu pomáhal bývalý otcov manažér Fernando Martinez, ktorého Enrique oslovil. Veľké hudobné spoločnosti nemali záujem, nakoniec však dostal zmluvu na tri albumy od nezávislej losangeleskej firmy Fonovisa.

Prvý, španielsky naspievaný album, ktorý nesie názov Enrique Iglesias, vyšiel ešte v  roku 1995. Pieseň „Por Amarte“ je použitá v telenovele Marisol od Televisy. Album sa dočkal aj portugalskej a talianskej verzie a vyniesol Enriquemu cenu Grammy pre Najlepšieho latino umelca (albumu sa predalo 6 miliónov kusov).

O dva roky neskôr (1997) vydal album Vivir.  Jeho albumy sa predávajú po miliónoch a taktiež získavajú veľa ocenení (Grammy, American Music Awards, Premios Lo Nuestro) a dokonca sa stáva slávnejším ako jeho rodičia.

V roku 1998 vydal album Cosas del Amor, ktoré je už hudobne vyspelé. Nachádzajú sa na ňom populárne piesne „Esperanza“ a „Nunca Te Olvidaré“, ktoré sa obidve umiestňujú vysoko v hitparáde Latin singlov. Pieseň „Nunca Te Olvidaré“ bola použitá ako hlavná pieseň rovnomennej španielskej telenovely. Enrique v jej poslednej časti pieseň zaspieval.

Album z roku 1999 Enrique je už spievaný po anglicky. Pochádza z neho pieseň „Bailamos“, ktorú nahral pre soundtrack k filmu Willa Smitha  Wild Wild West. Pieseň sa ihneď stala obrovským hitom. Album bol v USA dvakrát platinový a platinový alebo zlatý v 32 krajinách celého sveta. Enriqueovu obľubu dokladá tiež fakt, že spieva na dobročinných akciách, ako je napríklad Live Earth.

2001 vydal album Escape, na ktorom sa podieľal už aj autorsky. Najúspešnejšou piesňou je „Hero“.

O rok neskôr sa vrátil k svojej rodnej španielčine a vydáva album Quizás. V roku 2003 už spieval znovu po anglicky, a to na albume Seven. Sú na ňom úspešné single ako „Addicted“ a „Not in Love“.

Roku 2007 vydal album Insomniac s ohlasovacím singlom „Do You Know”.

 Skladanie, produkcia a herectvo 
Enrique Iglesias si zahral s Antoniom Banderasom, Salmou Hayek a Johnnym Deppom vo filme Vtedy v Mexiku a tiež účinkoval ako hosť v seriáloch Ako som spoznal vašu mamu, alebo Dva a pol chlapa.

 Diskografia 
 Enrique Iglesias (1995)
 Vivir (1997)
 Cosas del Amor (1998)
 Enrique (1999)
 Escape (2001)
 Quizás (2002)
 7 (2003)
 Insomniac (2007)
 Euphoria (2010)
 Sex and Love (2014)

Referencie

 Iné projekty 

 Externé odkazy 
 Osobná stránka
 Oficiálna fanstránka
 Enrique Iglesias 
 Fanstránka  
 Oh-Enrique.com 

 Zdroj 


Kategória:Popoví speváci
Kategória:Španielski speváci
Kategória:Držitelia ceny Grammy
Kategória:Osobnosti z Madridu
Kategória:Nositelia Rádu zlatého rúna